《次韵全君玉和高士马虚中道院》
元代·方回

古人无欲非引年，古无有欲之圣贤。
曰无欲者无私欲。昊皇鲁叟画系传，
柱下木子知止足。岂谓出神凌紫烟，
骖鸾驾鹤事恍惚。别异道家分神仙，
浅之又浅伯阳契，痴儿妄诧玄又玄。
内丹水火一升降，髑髅立变童颜妍。
三载告成夺天地，汝拖肠鼠能攀牵。
私欲如此大莫大，破入寒狱赦倒悬。
遨昆登阆谓不死，终然白骨埋黄泉。
腐儒一笑了万事，何谓赤明龙汉前。
号召风师呼雨伯，杖剑叱喝急急律。
四时饭噉百花香，万间厦入一壶窄。
洞天有天魂兮来，弱水元无跬步隔。
拄杖化龙为作凫，意所不求忽自得。
醉眼暂作如是观，谁识咏归暮春瑟。
和同光尘赤一法，岂敢訑訑见颜色。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。